LAUSUNTO OIKEUSMINISTERIÖN KÄRÄJÄOIKEUSVERKOSTON KEHITTÄMINEN -TYÖRYHMÄN MIETINNÖSTÄ

10 §
Kh 14.1.08		(Valmistelu: kunnanjohtaja Pekka Harju, puhelin (03) 680 1211, hallintojohaja Liisa Puranen, puhelin (03) 680 1214)

		Oikeusministeriö pyytää 31.1.2008 mennessä kunnan lausuntoa oikeusministeriön työryhmän mietinnöstä Käräjäoikeusverkoston kehittäminen (Työryhmämietintö 2007:12). Mietintö on luettavissa sähköisessä muodossa oikeusministeriön verkkosivuilla www.om.fi kohdassa julkaisut/työryhmämietintöjä/2007:12 Käräjäoikeusverkoston kehittäminen.

		Työryhmän tehtävänä oli laatia ehdotus käräjäoikeusverkoston kehittämiseksi maakuntapohjaiseksi siten, että jokaisessa maakunnassa olisi 1-3 käräjäoikeutta, jolloin tavoitteena on, että käräjäoikeuden väestön vähimmäismäärä olisi noin 100 000 asukasta. Tämä merkitsee käräjäoikeuksien lukumäärän vähenemistä noin puoleen nykyisestä.

		Työryhmä ehdottaa mietinnössä, että nykyisten 54 käräjäoikeuden sijaan luotaisiin uusi käräjäoikeusverkosta, jossa käräjäoikeuksia olisi tulevaisuudessa 25. Tavoitteena on ollut myös että, uusien yhdistettyjen käräjäoikeuksien tavoitekokoa tuomarimäärän osalta suurennettaisiin siten, että pääsääntöisesti uusissa yksiköissä tulisi olla vähintään 10 tuomaria. Samalla käräjäoikeuksien palveluksessa oleva henkilöstö vähenisi 94:llä henkilöllä. 

		Janakkalan kunta kuuluu tällä hetkellä Riihimäen käräjäoikeuden/ Kouvolan hovioikeuden alueeseen Hausjärven ja Lopen kuntien sekä Riihimäen kaupungin kanssa.  Maakunnassa toimivat lisäksi Hämeenlinnan ja Forssan käräjäoikeudet, jotka kuuluvat Turun hovioikeuden alaisuuteen. 

		Mietinnössä esitetään, että Hämeenlinnan, Forssan ja Riihimäen käräjäoikeudet yhdistetään Hämeenlinnan käräjäoikeudeksi, jonka sijoituspaikka on Hämeenlinnassa ja jossa on 15 tuomarinvirkaa. Tällöin Riihimäen ja Forssan pääkansliat sekä Hämeenlinnan käräjäoikeuden istuntopaikka Pälkäneellä lakkautettaisiin. Siirtymäaika kestää useita vuosia, koska esitys edellyttää uuden oikeustalon rakentamista Hämeenlinnaan. Riihimäellä ja Forssassa säilyisi sivukanslia, kunnes uusi talo valmistuu. Hämeenlinnan uuden yhdistetyn käräjäoikeuden muutoksenhaku suuntautuisi Turun hovioikeuteen. 

		Kunnanjohtaja: Kunnanhallitus päättää antaa oikeusministeriölle Käräjäoikeuksien kehittäminen –työryhmän mietinnöstä seuraavan lausunnon:

		Janakkalan kunta on tyypillisesti kahteen eri talousalueeseen suuntautuva kunta. Kuntakeskus Turenki sijaitsee n. 15 km:n päässä Hämeenlinnan kaupungista ja suuntautuu toiminnoiltaan selkeästi sinne. Noin 4 000 asukkaan Tervakoski taas sijaitsee 10 km:n päässä Riihimäestä ja kuuluu Riihimäen talousalueeseen. Kouvolan hovioikeus muutoksenhakupaikkana ei ole luontainen suunta janakkalalaisten muulle asioinnille. Janakkalan kunnan kannalta liittyminen Hämeenlinnan 

		käräjäoikeuden alaisuuteen voidaankin nähdä luontaisen asiointisuunnan vahvistumisena ja palveluiden parantumisena. 

		Ongelmaksi saattaa tosin osoittautua uuden käräjäoikeuden kapasiteetti asioiden käsittelyssä, koska käräjäoikeusuudistuksen aikana tapahtuvan luonnollisen poistuman avulla vähennetään merkittävästi henkilökuntaa valtion tuottavuusohjelman periaatteiden mukaisesti. Pelkona onkin, että henkilökunnan vähentyessä ja käsiteltävien asioiden määrän pysyessä vähintään ennallaan ja mahdollisesti lisääntyessä sekä käsiteltävien asioiden muuttuessa monimutkaisemmiksi, käsittelyajat pitenevät nykyisestä ja tältä osin kuntalaisten oikeusturva heikkenee. 

		Päätös: Ehdotus hyväksyttiin.